《满江红 泊淮示夫子》
清代·顾姒

一叶扁舟，轻帆下、停桡古岸。灯火外、几枝疏树，人家隐见。

漂母祠前荒草合，韩侯台上寒云断。叹从来，此地困英雄，江山惯。

穷愁味，君尝遍。人情恶，君休叹。问前村有酒，金钗弃换。

举案无辞今日醉，题桥好遂他年愿。听三更，怒浪起中流，鱼龙变。

作者简介：顾姒，字启姬，钱塘人。诸生鄂曾室。有《静御堂集》、《翠园集》。